
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	31 martie 2009

	Nr.
	27/453


R A P O R T

asupra propunerii legislative pentru modificarea O.U.G. nr.209/2005 privind modificarea şi completarea unor acte normative în domeniul proprietăţii
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 674 din 4 noiembrie 2008 cu dezbaterea pe fond, în procedură obişnuită, a propunerii legislative pentru modificarea O.U.G. nr.209/2005 privind modificarea şi completarea unor acte normative în domeniul proprietăţii.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.527/07.05.2008)

· avizul negativ al Comisiei pentru buget, finanţe şi bănci (nr.22/512/05.03.2009)

· avizul negativ al Comisiei juridice, de disciplină şi imunităţi (nr.31/1054/27.01.2009)

· avizul negativ al Comisiei pentru administraţie publică, amenajarea teritoriului şi echilibru ecologic (nr.26/3014/27.01.2009)
· punctele de vedere negative ale Guvernului (nr.1714 din 23.07.2008 şi nr.91/DRP din 20.02.2009)
· punctul de vedere negativ al Ministerului Finanţelor Publice (nr.15718/03.03.2009).

Propunerea legislativă are ca obiect de reglementare modificarea alin.(2) al art.V din titlul IV din Ordonanţa de urgenţă a Guvernului nr.184/2002, astfel cum a fost aprobată cu modificări şi completări prin Legea nr.48/2004, cu modificările ulterioare, în sensul extinderii acordării sporului lunar de dificultate de până la 50% din salariul de încadrare pentru salariaţii implicaţi în mod direct în aplicarea Legii nr.10/2001, peste perioada aprobată iniţial, de doi ani, pe toată perioada de desfăşurare a activităţii privind restituirea. Aplicabilitatea acestui spor a încetat la începutul anului 2008.

Comisia propune Plenului Camerei Deputaţilor respingerea iniţiativei legislative din următoarele considerente:
· acordarea unor astfel de sporuri nu se justifică având în vedere actuala politică de reducere a cheltuielilor bugetare.
· aplicarea prevederilor propuse ar crea un precedent de salarizare diferenţiată şi preferenţială a unor categorii de bugetari. Menţionăm că atât serviciile Comisiei Europene, cât şi Misiunea Fondului Monetar Internaţional au evidenţiat unele aspecte negative în ceea ce priveşte creşterea exagerată a cheltuielilor cu salariile, fapt ce ar putea conduce la derapaje în atingerea ţintelor propuse în cadrul angajamentelor cu aceste organisme.
La dezbaterile care au avut loc în şedinţa comisiei din 25 martie 2009 au participat, în conformitate cu prevederile art.55 din Regulamentul Camerei Deputaţilor:

· d-l Andrei Micu – vicepreşedinte, Agenţia Naţională pentru Restituirea Proprietăţilor
· d-na Ana-Maria Valica – director, Agenţia Naţională pentru Restituirea Proprietăţilor
· d-l Ion Grigore – director general, Ministerul Finanţelor Publice.

La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 6 octombrie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

